Danko, Andrej, predseda NR SR (2017-05-09):
Ďakujem. Potvrdzujem, že mám návrh v písomnej podobe. Myslím, ešte tam bol pán poslanec Budaj. Nie? To znamená, vyčerpali sme všetky procedurálne návrhy pánov poslancov a paní poslankýň. Pristúpime k hlasovaniu o jednotlivých návrhoch tak, ako ich poslanci uvádzali. Poprosím, pristúpime k prvému hlasovaniu o procedurálnom návrhu pána poslanca Petra Pčolinského. Znenie návrhu: Národná rada Slovenskej republiky zaväzuje vládu sa Slovenskej republiky predložiť správu o stave plnenia tzv. akčných plánov v regiónoch s vysokou nezamestnanosťou, ktoré ohlásila v týchto okresoch minulý rok 2016 vláda Slovenskej republiky. Poprosím, prezentujme sa a hlasujeme. (Hlasovanie.) Konštatujem, prítomných 132 poslancov, za 55, proti 42, zdržalo sa 35. Konštatujem, že sme uvedený návrh neschválili. Pristúpime k hlasovaniu o návrhu pána poslanca Petra Pčolinského. Znenie návrhu: Národná rada Slovenskej republiky žiada ministerstvo vnútra Slovenskej republiky o správu k využívaniu vrtuľníkov ministerstva vnútra Slovenskej republiky členmi vlády Slovenskej republiky za obdobie od 1. 3. 2016 až dodnes. Prosím, prezentujme sa a hlasujme. (Hlasovanie.) Prítomných 132 poslancov, za 58, proti 30, zdržalo sa 43, nehlasoval 1. Konštatujem, že sme uvedený návrh neschválili. Pristúpime k hlasovaniu o procedurálnom návrhu pani poslankyni Veroniky Remišovej. Žiada, aby bolo na programe rokovania 16. schôdze... 17. schôdze, nie? ... 17. schôdze zaradený bod s informáciou o všetkých predajoch a zámenách majetku ministerstva vnútra vrátane obdobia pred povinnými zverejňovaním zmlúv. Zároveň žiadame, aby ministerstvo vnútra tento prehľad pripravilo. Prosím, prezentujme sa a hlasujme. (Hlasovanie.) Prítomných 133 poslancov, za 57, proti 39, zdržalo sa 37. Konštatujem, že sme uvedený návrh pani poslankyne neschválili. Pristúpime k procedurálnemu návrhu pani poslankyne Remišovej. Žiada predsedu Národnej rady Andreja Danka, aby sa ospravedlnil všetkým občanom, ktorých listy boli otvárané a ich ústavné právo na listové tajomstvo porušené. Prosím, prezentujme sa a hlasujme. (Hlasovanie.) Prítomných 133 poslancov, za 57, proti 52 poslancov, zdržalo sa 23, nehlasoval 1. Konštatujem, že sme uvedený návrh neschválili. Pristúpime k hlasovaniu o procedurálnom návrhu pána poslanca Richarda Vašečku. Navrhuje zaradiť bod programu informácia ministra vnútra o vyšetrovaní porušenia daňového tajomstva predsedom vlády Slovenskej republiky Robertom Ficom, ktoré sa udialo zverejnením utajených dokumentov z účtovníctva Igora Matoviča vo februári 2016. Prosím, prezentujme sa a hlasujme. (Hlasovanie.) Prítomných 132, za 56, proti 46, zdržalo sa 29, nehlasoval 1. Konštatujem, že sme uvedený návrh neschválili. Pristúpime k hlasovaniu pána poslanca Jozefa Viskupiča, ktorý predstúpil s procedurálnym návrhom. Žiada zaradiť bod, aby minister obrany podal informáciu, akým spôsobom, sa predseda Národnej rady Slovenskej republiky dostal, disponoval a používal údaje zo zdravotnej dokumentácie jeho, ako aj Igora Matoviča. Prosím, prezentujme sa a hlasujeme. (Hlasovanie.) Prítomných 133 poslancov, za 55, proti 51, zdržalo sa 25, nehlasovali 2. Konštatujem, že sme uvedený návrh neschválili. Pristúpime k hlasovaniu o procedurálnom návrhu pána poslanca Jána Marosza. Žiada zaradiť ako bod programu, aby minister dopravy pán Érsek zverejnil zoznamy všetkých vykúpených pozemkov pri bratislavskom obchvate a rýchlostnej ceste R7 smerom na Dunajskú Stredu. Zdôvodnenie je ďalej uvedené. Prosím, prezentujme sa a hlasujeme. (Hlasovanie.) Prítomných 132 poslancov, za 58, proti 30, zdržalo sa 43, nehlasoval 1. Konštatujem, že sme uvedený návrh neschválili. Pristúpime k poslednému návrhu, ktorý bol prednesený poslancom ako procedurálny návrh pána poslanca Ondreja Dostála. Navrhuje, aby bol bod, bod, navrhuje, aby bol bod programu, ktorý uvedie predseda Andrej Danko, uvedený do programu 17. schôdze, zaradený ako bod č. 73, aby bol prerokovaný vo štvrtok 18. mája 2017 po dobu interpelácií. Jedná sa o informáciu o rozhodnutí č. 13/2017 vedúceho Kancelárie Národnej rady Slovenskej republiky na zabezpečenie manipulácie s doručenými zásielkami v súvislosti s výskytom zásielok s nebezpečným materiálom. Prosím, prezentujme sa a hlasujeme. (Hlasovanie.) Prítomných 133 poslancov, za 56, proti 38, zdržalo sa 38, nehlasoval 1. Konštatujem, že sme uvedený návrh neschválili. Tým sme vyčerpali procedurálne návrhy poslancov na zmenu súčasného programu. Pristúpime k schvaľovaniu návrhu programu 17. schôdze tak, ako bol rozdaný. Teraz vás prosím, panie poslankyne, páni poslanci, ktorí ste takto pred začatím schôdze urobili, aby ste sa prihlásili aj svoje návrhy predniesli. (Reakcia z pléna.) Prosím... Á, ospravedlňujem sa. Prosím, prezentujme sa a dávam hlasovať o programe schôdze ako o celku. (Hlasovanie.) Prítomných 91 poslancov, za 86, proti žiaden, zdržali sa 2, nehlasovali 3. Konštatujem, že sme program 17. schôdze Národnej rady schválili. Pani poslankyne, páni poslanci, podľa zákona o rokovacom poriadku budeme dnes hlasovať o 17.00 hod., v ďalších rokovacích dňoch o prerokovaných bodoch programu hlasovať vždy o 11.00 hod. a o 17.00 hod., pokiaľ Národná rada nerozhodne inak. Poprosím, dávam krátku, dvojminútovú prestávku do 13.20 hod. a potom pokračujeme programom o vládnom návrhu zákona o sociálnom poistení. (Dvojminútová prestávka.) (Po prestávke.)